Smernica 98/97/ES Európskeho parlamentu a Rady
z 22. decembra 1998,
ktorou sa mení a dopĺňa smernica 76/116/EHS o aproximácii právnych predpisov členských štátov o hnojivách s ohľadom na predaj hnojív obsahujúcich kadmium v Rakúsku, Fínsku a vo Švédsku
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 110a,
so zreteľom na návrh Komisie [1],
so zreteľom na stanovisko Hospodárskeho a sociálneho výboru [2],
konajúc v súlade s postupom ustanoveným v článku 189b zmluvy [3],
keďže článok 69 a bod 4 prílohy VIII, článok 84 a bod 2 prílohy X a článok 112 a bod 4 prílohy XII Aktu o pristúpení z roku 1994, ktoré sa týka Rakúska, Fínska a Švédska, ustanovujú, že článok 7 smernice 76/116/EHS [4], pokiaľ sa týka obsahu kadmia v hnojivách, sa nebude uplatňovať na tieto členské štáty pred 1. januárom 1999 a uvedené ustanovenia Aktu o pristúpení sa preskúmajú v súlade s postupmi spoločenstva pred 31. decembrom 1998;
keďže uvedené preskúmanie sa nemôže vykonať pre 31. decembrom 1998 kvôli chýbajúcim údajom o expozícii, potrebným na vyhodnotenie rizika, ktoré spôsobuje kadmium prítomné v hnojivách pre zdravie a životné prostredie; keďže preskúmanie si vyžaduje ďalšiu prácu po tomto termíne;
keďže ďalšia práca má vyhodnotiť riziko v členských štátoch, ktoré spôsobuje kadmium prítomné v hnojivách najmä pre zdravie citlivých skupín obyvateľstva a pre životné prostredie; keďže toto je možné uskutočniť až po niekoľkých rokoch;
keďže vyhodnocovanie rizika, ktoré spôsobuje kadmium v rámci nariadenia Rady (EHS) č. 793/93 zo dňa 23. marca 1993 o vyhodnotení a kontrole rizík, ktoré spôsobujú existujúce látky [5] sa zahájilo, keďže výsledky budú dostupné až po niekoľkých rokoch;
keďže okrem povinnosti uskutočniť preskúmanie, ktorá je ustanovená v akte o pristúpení, vždy sa môže rozhodnúť o preskúmaní platných právnych predpisov spoločenstva v súlade s postupmi spoločenstva; keďže právne predpisy spoločenstva môžu umožniť výnimku na obmedzené obdobie pre určité členské štáty vzhľadom na ich špecifickú situáciu,
PRIJALA TÚTO SMERNICU:
Článok 1
V článku 7 smernice 76/116/EHS sa pridávajú nasledovné dva odseky:
"Rakúsko, Fínsko a Švédsko môžu však zakázať na svojom území predaj hnojív, ktoré obsahujú kadmium v koncentráciách, ktoré presahujú hodnoty, ktoré boli v týchto jednotlivých krajinách ustanovené ku dňu pristúpenia. Výnimka bude platiť na obdobie od 1. januára 1999 do 31. decembra 2001.
Komisia preskúma po porade s členskými štátmi a zainteresovanými stranami do 31. decembra 2001 potrebu ustanovenia opatrení na úrovni spoločenstva týkajúcich sa obsahu kadmia v hnojivách"
.
Článok 2
Rakúska republika, Fínska republika a Švédske kráľovstvo príjmu a uverejnia ustanovenia, ktoré sú potrebné na prispôsobenie sa tejto smernici najneskôr do 31. decembra 1998.
Pri prijímaní ustanovení členskými štátmi, na ktoré sa vzťahuje prvý odsek, musia tieto ustanovenia obsahovať odkaz na túto smernicu, alebo v čase ich uverejnenia musia byť o takýto odkaz doplnené. Členské štáty prijmú postup pre uvedenie takéhoto odkazu.
Článok 3
Táto smernica je adresovaná Rakúskej republike, Fínskej republike a Švédskemu kráľovstvu.
V Bruseli 22. decembra 1998